PINEDO BUSTAMANTE (EH Bildu, 2013-10-03):
Egun on guztioi.
Gaur hona PPek ekartzen digu aurrekontuen inguruko gai hau, baina aurrekontuen egonkortasun printzipioa dela medio.
Egia da, aurrekontuaren jarraipena egitean, ikusi ditugula guk ere, hainbat partida ez datozela bat Gobernuak bere aurrekontuen proiektuan erakutsi nahi izan zuen egoerarekin. Bai gastu aldetik bai sarreren aldetik ere.
Badakigu, eta ondo dakigu, aurrekontu luzapen bat dela. Baina hainbestetan aipaturiko zuhurtasun printzipioa ez dugu guztiz ikusten, Gobernuak berak esandakoarekin alderatuz.
Eta adibideak hor daude. Adibidez, gastu finantzarioei dagokiela, 50 milioi gutxiago jartzen ditu luzatutako aurrekontuan, bere proiektuan jartzen zituenetik.
Esan behar dugu ere, 2012ko aurrekontua bera ez zitzaigula egokia iruditzen. Ez zitzaigula gustatzen. Aurrekontu horrek, ez zuen gure herriaren beharrei eta erronkei erantzuten, jada hainbat murrizpen jasotzen zituelako, guretzat funtsezkoak diren hainbat arloetan. Hezkuntza, osasuna edo gizarte politikak adibidez.
Beraz, ez gara gu, EH Bildu, 2012ko aurrekontuaren goraipatzerik egingo dugunok, edota bere helburuak betetzea eskatuko dugunok. Badaude beste batzuk hori egiteko.
Gaur hona dakarkigun aurrekontu luzapen honetaz, orain dela hiru hilabete Damborenea jaunak egindako interpelazioan, Gatzagaetxebarria sailburuak esan zion: "Usted va a ver a lo largo del año que vamos a adaptarnos al objetivo de déficit".
Beraz, azkenean hau guzti hau, honetara mugatzen da. Estatuak ezarritako Egonkortasun Legera. Eta beraz, Estatuak ezarritako defizit mugara.
Batzuetan ondo etortzen da historia pixka bat egitera, eta kasu honetan, Estatuaren Egonkortasun Legearen jatorriari buruz hausnarketak egitea. Eta zein da Lege honen jatorria? Ba 2011ko abuztuaren 25eko gauerdian, PPk eta PSOEk adostutako Konstituzioaren aldaketa. Ukitu ezina ematen duen Konstituzioa ti-ta batean aldatu zuten.
Aldaketa honen bidez besteak beste, zor publikoaren ordainketa lehenesten da beste edozein gastu publikoaren aurretik. Honek, gizarte osoaren ongizatean izaten ari den eragina egunero ikusten dugu. Murrizketak zerbitzu publikoetan eta ekonomiaren garapenaren aurkako neurriak martxan. Lege hau aitzaki paregabea izaten ari da zenbait gobernuentzat murrizketak egiteko. Azken finean, sektore publikoaren gizarte estaldura txikitzeko, sektore publikoa bera txikitzeko.
Guzti honek defizit mugara ekartzen gaitu eta honetaz eztabaida izan dugu Legebiltzar honetan. Eztabaidak eztabaida, gauza bat argi geratu da, Estatuak erabakitakoa aurrera doala.
Ekonomia gaietaz ari gara bai, eta batzuentzat ekonomiak eta oraingo krisiak ez dute zerikusirik burujabetasunarekin, baina hauei argi esan nahi diegu: ekonomia eta gizartea garatzeko funtsezko tresna da burujabetasuna.
Edozein herrik bere gizartea eta ekonomia antolatzeko, lehentasunak erabakitzeko, azken finean aurrera egiteko, baliabide eta tresna ezberdinengan erabakitze eskubidea izan behar du.
Oraingoan, berriz ere egonkortasunaren gai honekin agerian geratzen da, Estatuak bere kabuz PPk eta PSOEk adostutakoa dela medio eta gure herriaren izaera eta egoera sozio-ekonomikoa kontutan hartu gabe, gure instituzio publikoen egitea mugatzen du.
Eta luzatutako aurrekontu hauetan, Estatuak esandakoari jarraitzeko asmoa azaldu zuen sailburuak ekainean eta horrela izango dela ematen du.
Esango diguzue adostu egin dela defizit muga Jaurlaritza eta Espainiako Gobernuaren artean, baina kasualitatez, Espainiako Gobernuak bere kabuz erabakitako defizit muga izan da adostutako hori.
Bere momentuan esan genuen eta oraingoan errepikatzen dut, hemen, gure artean erabaki behar ditugu lehentasunak eta horien arabera beharrezko zorpetzea eta defizit muga.
Euskal Herria Bildutik prest gaude lan horretan aritzeko. Berariazko eskumenak ditugu eta gure ekonomiaren helburuak guk erabaki ditzakegu, guk erabaki behar ditugu.
Mila esker.